Williams klop Kanepi vir plek in kwarteind | Netwerk24
03 September 2018 07:37
Serena Williams het so byna op 'n piesangskil gegly teen Kaia Kanepi, maar kon herstel om 'n oorwinning van 6-0, 4-6, 6-3 te verseker en haar plek in die kwarteindstryd van die Amerikaanse Ope te bespreek.
Williams is nou een tree nader daaraan om die rekord van 24 Grand Slam-enkelspeltitels te ewenaar.
Kanepi, wat 44ste op die wêreldranglys is, het Simona Halep op verrassende wyse in die eerste ronde verslaan.
Enige spanning wat daar oor 'n moontlike nederlaag vir Williams kon wees, het bedaar toe sy die eerste stel in slegs 18 minute beklink het.
In 'n bisarre verskuiwing van momentum het die skare hulself op die punt van hul sitplekke bevind toe Kanepi, van Estland, die tweede stel beklink het.
Dit is die eerste keer dat Kanepi 'n stel teen Williams kon beklink nadat hulle al vyf keer vantevore teen mekaar te staan gekom het. Daar sou ook nie 'n tweede wees nie.
Net so vinnig soos die momentum na Kanepi beweeg het, het dit terug na Williams geswaai.
"Dit was uit die aard van die saak nie maklik nie. Ek dink die een ding wat sy goed gedoen het, was om haar strategie te verander en 'n heeltemal ander wedstryd te speel," het Williams, wat 18 kishoue geslaan het, ná die wedstryd verduidelik.
"Ek het een of twee foute gemaak wat my die tweede stel gekos het. Dit is nie asof my spelpeil skielik drasties afgeneem het nie. Daar was een of twee punte in daardie stel wat 'n reuseverskil gemaak het."
Williams kom volgende in die kwarteindronde teen die agtste gekeurde Karolina Pliskova van Tsjeggië te staan nadat sy die 18de gekeurde Australiër Ashleigh Barty gemaklik met 6-4, 6-4 verslaan het. - Reuters